ວັນທີ 18 ກໍລະກົດ, ສຳນັກຂ່າວສານຫວຽດນາມ(TTXVN) ໄດ້ຮັບ ສິດຖະແຫຼງການປະຕິເສດເນື້ອໃນຜິດເຂວບໍ່ຖືກກັບຄວາມຈິງ ຂອງໜັງສືພິມຈີນທີ່ກ່ຽວພັນເຖິງບັນຫາທະເລຕາເວັນອອກໃນການພົບປະເຈລະຈາລະຫວ່າງທ່ານນາຍົກລັດຖະມົນຕີຫວຽດນາມ ຫງວຽນຊວນຟຸກ ແລະ ທ່ານນາຍົກລັດມົນຕີຈີນ ຫຼີເຄີສຽງ ເມື່ອວັນທີ 14 ກໍລະກົດ 2016 ຜ່ານມາ ຢູ່ນອກກອງປະຊຸມ ສຸດຍອດອາຊີ-ເອີຣົບ (ASEM) ຊຶ່ງໄດ້ຮັບການຈັດຂຶ້ນ ຢູ່ນະຄອນຫຼວງ Ulan Bator ຂອງປະເທດມົງໂກນ.
ພາຍຫຼັງການພົບປະດັ່ງກ່າວ, ມີຫຼາຍອົງການສໍານັກງານ ຂ່າວສານທາງການຂອງຈີນ, ໃນນັ້ນມີສຳນັກຂ່າວສານຊີນຮວາ, ໜ້າເວັບ chinadaily.com.cn (ໜັງສືພິມການຕ່າງປະເທດພາກພາສາອັງກິດແປຈາກໜັງສືພິມລາຍວັນຂອງຈີນ) ແລະ ໜັງສືພິມປະຊາຊົນລາຍວັນພາກປພາສາຈີນໄດ້ຍົກຄຳເວົ້າ ຂອງທ່ານນາຍົກລັດຖະມົນຕີ ຫງວຽນຊວນຟຸກ ຢູ່ທີ່ການພົບປະ ອອກມາວ່າ: “ຫວຽດນາມເຄົາລົບຫຼັກໝັ້ນຂອງຈີນ ກ່ຽວກັບເລື່ອງ ຮ້ອງຟ້ອງສານກຳມະການທີ່ກ່ຽວຂ້ອງເຖິງບັນຫາທະເລຕາເວັນອອກ”, ພ້ອມກັນນັ້ນໃຫ້ຮູ້ວ່າ: “ຫວຽດນາມ ພ້ອມແລ້ວທີ່ຈະຊຸກຍູ້ການພົບປະເຈລະຈາສອງຝ່າຍກ່ຽວກັບ ບັນຫາທະເລ ແລະ ຄຸ້ມຄອງຢ່າງຖືກຕ້ອງບັນດາຄວາມແຕກຕ່າງ ກັບຈີນແນໃສ່ປະກອບສ່ວນໃຫ້ແກ່ສັນຕິພາບ ແລະ ຄວາມໝັ້ນຄົງ ຢູ່ພາກພື້ນ”.
ໃນຄວາມເປັນຈິງແລ້ວ, ໃນການພົບປະກັບທ່ານ ນາຍົກລັດຖະມົນຕີຈີນ, ເມື່ອເຕື້ອງເຖິງບັນຫາທະເລຕາເວັນອອກ, ທ່ານນາຍົກລັດຖະມົນຕີຫງວຽນຊວນຟຸກໄດ້ສະເໜີສອງຝ່າຍພ້ອມກັນປະຕິບັດຢ່າງເຂັ້ມງວດບັນດາຂໍ້ຕົກລົງ ແລະ ຄວາມຮັບຮູ້ລວມ ຂອງການນຳຂັ້ນສູງ, ໃນນັ້ນມີ “ຂໍ້ຕົກລົງກ່ຽວກັບຫຼັກການພື້ນຖານ ຊີ້ນຳແກ້ໄຂບັນຫາທະເລຕາເວັນອອກລະຫວ່າງຫວຽດນາມ-ຈີນ” ໂດຍທ່ານເລຂາທິການໃຫຍ່ຫງວຽນຝູ໋ຈ້ອງ ແລະ ທ່ານເລຂາທິການໃຫຍ່ ຮູຈີນທາວ ໄດ້ເອກະພາບກັນ ໃນເມື່ອ ເດືອນຕຸລາ 2011 ແນໃສ່ຊຸກຍູ້ບັນດາກົນໄກພົບປະເຈລະຈາກ່ຽວກັບທະເລດຳເນີນໄປຢ່າງມີເນື້ອແທ້ໂດຍໄວ, ພ້ອມກັນນັ້ນຄວບຄຸມ ສະຖານະການຄວາມບໍ່ລົງລອຍກັນບົນທະເລໃຫ້ດີ, ບໍ່ເຮັດໃຫ້ ສະຖານະການສັບສົມ, ປະຕິບັດຢ່າງມີປະສິດທິຜົນ, ຮອບດ້ານ ຖະແຫຼງການກ່ຽວກັບການປະພຶດຕໍ່ຂອງຝ່າຍຕ່າງໆຢູ່ທະເລຕາເວັນອອກ(DOC) ແລະ ບັນລຸໂດຍໄວປະມວນກົດລະບຽບ ການປະພຶດຕໍ່ຢູ່ທະເລຕາເວັນອອກ(COC), ປະກອບສ່ວນຮັກສາ ສັນຕິພາບແລະຄວາມໝັ້ນຄົງຢູ່ພາກພື້ນ.
ທ່ານນາຍົກລັດຖະມົນຕີຫງວຽນຊວນຟຸກກໍຢືນຢັນຄືນຫຼັກໝັ້ນຂອງຫວຽດນາມຕໍ່ຄຳຕັດສິນເມື່ອວັນທີ 12 ກໍລະກົດ 2016 ຂອງສານ ກຳມະການປະຈຳ (PCA) ຢູ່ລາໄຮ, ປະເທດໂຮນລັງກ່ຽວກັບເລື່ອງ ຟີລິບປິນຮ້ອງຟ້ອງຈີນກ່ຽວຂ້ອງເຖິງການຂັດແຍ້ງຢູ່ທະເລ ຕາເວັນອອກ.
ກ່ອນໜ້ານີ້, ວັນທີ 12 ກໍລະກົດ 2016, ໂຄສົກກະຊວງການ ຕ່າງປະເທດຫວຽດນາມ ທ່ານເລຫາຍບິ່ງ ໄດ້ຍົກໃຫ້ເຫັນ ຢ່າງຈະແຈ້ງວ່າ: “ຫວຽດນາມຊົມເຊີຍເລື່ອງສານກຳມະການ ໄດ້ອອກຄຳຕັດສິນສຸດທ້າຍເມື່ອວັນທີ 12 ກໍລະກົດຜ່ານມາ. ຫວຽດນາມອີກຄັ້ງໜຶ່ງຢືນຢັນຫຼັກໝັ້ນສະເໝີຕົ້ນສະເໝີປາຍ ຂອງຕົນກ່ຽວກັບເລື່ອງຮ້ອງຟ້ອງດັ່ງກ່າວຄືໄດ້ສະແດງໃຫ້ເຫັນຢ່າງຄົບຖ້ວນໃນຄຳຖະແຫຼງການເມື່ອວັນທີ 05 ທັນວາ 2014 ຂອງ ກະຊວງການຕ່າງປະເທດຫວຽດນາມ ທີ່ຍື່ນຕໍ່ສານກຳມະການ. ບົນຈິດໃຈດັ່ງກ່າວນັ້ນ, ຫວຽດນາມສະໜັບສະໜູນຢ່າງແຂງແຮງ ເລື່ອງແກ້ໄຂການທະເລາະພິພາດໂດຍສັນຕິວິທີ ຊຶ່ງ ລວມມີວິວັດການການຕ່າງປະເທດ ແລະ ນິຕິກຳ, ບໍ່ນຳໃຊ້ກຳລັງອາວຸດ ຫຼື ນາບຂູ່ການນຳໃຊ້ກຳລັງອາວຸດ ຕາມຂໍ້ກຳນົດ ຂອງກົດໝາຍສາກົນ, ໃນນັ້ນມີສົນທິສັນຍາຂອງສະຫະປະຊາຊາດ ວ່າດ້ວຍກົດໝາຍທະເລປີ 1982, ຮັກສາສັນຕິພາບ ແລະ ຄວາມໝັ້ນຄົງໃນພາກພື້ນກໍຄືຄວາມສະຫງົບປອດໄພ, ຄວາມເສລີ ໃນການເດີນທະເລແລະການເດີນອາກາດຢູ່ທະເລຕາເວັນອອກ, ເຄົາລົບຫລັກການກົດໝາຍສູງສຸດໃນບັນດາເຂດທະເລ ແລະ ມະຫາສະໝຸດ.